CELEX: 32012D1218(02)
Language: bg
Date: 2012-12-14 00:00:00
Title: Решение на Комисията от 14 декември 2012 година за изменение на Решение 2006/210/ЕО на Комисията за създаване на група от висши национални експерти по регулирането и за удължаване на мандата на групата от висши национални експерти и на срока на прилагане на Решение 2006/210/ЕО до 31 октомври 2014 г.

18.12.2012   
            
            
               BG
            
            
               Официален вестник на Европейския съюз
            
            
               C 390/7
            
         РЕШЕНИЕ НА КОМИСИЯТА
   от 14 декември 2012 година
   за изменение на Решение 2006/210/ЕО на Комисията за създаване на група от висши национални експерти по регулирането и за удължаване на мандата на групата от висши национални експерти и на срока на прилагане на Решение 2006/210/ЕО до 31 октомври 2014 г.
   2012/C 390/09
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като има предвид, че:
   
               (1)
            
            
               Групата от висши национални експерти по регулирането (наричана по-нататък „групата“), сформирана с Решение 2006/210/ЕО на Комисията (1), изменено с Решение 2010/63/ЕС на Комисията (2), е консултативна група от висши национални експерти по разумно регулиране.
            
         
               (2)
            
            
               Председателят на Комисията посочи, че разумното регулиране (3) ще продължи да заема важно място в нейната политическа програма (4).
            
         
               (3)
            
            
               Дискусионният форум за разумно регулиране и насърчаване на сътрудничеството с държавите-членки по въпросите на разумното регулиране играе важна роля за напредъка по тази програма.
            
         
               (4)
            
            
               Следователно мандатът на групата трябва да бъде удължен до края на мандата на настоящата Комисия.
            
         
               (5)
            
            
               През ноември 2010 г. Комисията създаде нова рамка за своите експертни групи (5). Тази рамка следва да бъде взета под внимание.
            
         
               (6)
            
            
               Срокът на прилагане на Решение 2006/210/ЕО следва да бъде съответно изменен и удължен,
            
         ПРИЕ НАСТОЯЩОТО РЕШЕНИЕ:
   Член 1
   Член 3 от Решение 2006/210/ЕО се заменя със следния текст:
   
      „Член 3
      Състав — назначаване
      1.   Групата се състои от органи на държавите-членки. Всяка държава-членка има един представител в групата. Втори представител може да бъде назначен в изключителни случаи, ако компетенцията е поделена на равнище администрация в тази държава-членка.
      2.   Държавите-членки назначават своите представители измежду специалистите, компетентни в областите, посочени в член 2.
      3.   Представителите на държавите-членки се назначават за двегодишен мандат с възможност за подновяване. Те остават на длъжност до момента, когато бъдат заменени или мандатът им приключи. Мандатът им може да бъде подновяван.
      4.   Може да се предвиди да бъдат назначени еднакъв брой заместници и представители на държавите-членки. Заместниците се назначават при същите условия като представителите на държавите-членки; те автоматично заместват представителите, които отсъстват или са възпрепятствани.
      5.   Представителите на държавите-членки, които вече не могат да участват ефективно в работата на групата, които подадат оставка или които не отговарят на условията по параграф 3 от настоящия член или по член 339 от Договора, могат да бъдат заменени за остатъка от мандата им.
      6.   Личните данни се събират, обработват и публикуват в съответствие с Регламент (ЕО) № 45/2001.“
   
   Член 2
   В член 4 от Решение 2006/210/ЕО параграф 4 се заменя със следния текст:
   
      „4.   Членовете на експертни групи и техните представители, както и другите поканени експерти и наблюдатели, спазват задълженията за професионална тайна, определени в Договорите, в правилата за тяхното прилагане и в правилата за сигурност на Комисията относно защитата на класифицирана информация на ЕС съгласно приложението към Решение 2001/844/ЕО, ЕОВС, Евратом на Комисията. При неспазване на тези задължения Комисията може да предприеме съответните мерки.“
   
   В същия член параграф 1 се заменя със следния текст:
   
      „8.   Комисията публикува всички съответни документи (като например програми, протоколи и бележки на участниците) или в регистъра на експертните групи на Комисията и другите подобни организации, или чрез препратка от регистъра към специално създаден интернет сайт, където може да бъде намерена информацията. Следва да се предвидят изключения от публикуването в случаите, при които оповестяването на документ би застрашило защитата на обществен или частен интерес, както е определено в член 4 от Регламент (ЕО) № 1049/2001.“
   
   Член 3
   Сегашният текст на член 5 от Решение 2006/210/ЕО се заменя със следния текст:
   
      „Член 5
      Разходи за заседанията
      1.   Участниците в дейностите на групата не получават възнаграждение за извършваните от тях услуги.
      2.   Пътните и дневните разходи на участниците в дейностите на групата се възстановяват от Комисията в съответствие с нейните действащи разпоредби.
      3.   Посочените разходи се възстановяват според наличните средства съгласно годишната процедура за тяхното разпределение.“
   
   Член 4
   В член 6 от Решение 2006/210/ЕО второто изречение се заменя със следното:
   „То се прилага до 31 октомври 2014 г.“
   Член 5
   Настоящото решение влиза в сила на 31 декември 2012 г.
   
      Съставено в Брюксел на 14 декември 2012 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 76, 15.3.2006 г., стр. 3.
   
      (2)  ОВ L 35, 6.2.2010 г., стр. 14.
   
      (3)  Съобщение относно разумното регулиране COM(2010) 543.
   
      (4)  Политически насоки за следващата Комисия: документ, представен на членовете на Европейския парламент на 15 септември 2009 г.
   
      (5)  C(2010) 7649 окончателен; SEC(2010) 1360 final.